text: Tønder fester igen
  26 august 2010 kl. 13.27
  I aften tyvstarter årets udgave af Tønder Fetsival med en koncert med Niels Hausgaard og Poul Dissing, inden prinsesse Marie i morgen eftermiddag officielt åbner festivalen.
  Tønder Festival er i høj grad traditioner: det er musik i hele byen, på torve og pladser og i de store koncerttelte - men det er også i tusindvis af glade campister og tilrejsende, der hvert år den sidste weekend i august valfarter til Tønder.
  I år har omkring 20.000 købt billet i forsalg til de kommende dages koncerter, og det betragter festival-ledelsen som rigtig pænt.
  De unge er i øvrigt i centrum ved dette års festival med flere koncerter med unge bands rundt omkring i byen de næste dage - et forsøg på at trække flere unge festivalgæster til Tønder.
   
  Tønder Festival har siden begyndelsen i 1975 udviklet sig til at være blandt de største og vigtigste folkemusikfestivaler i Europa, internationalt kendt for den høje kvalitet af de kunstnere, der hvert år engageres til at optræde i Tønder.
  